Source: https://www.vsonline.sk/33/prijmy-ktore-su-predmetom-dane-v-rozpoctovej-organizacii-prispevkovej-organizacii-a-obci-uniqueiduchxzASYZNYU-nr8QpN7fTEqM69TusjpDDulZX7UDBY/?uri_view_type=4
Timestamp: 2018-08-22 05:14:06+00:00

Document:
Príjmy, ktoré sú predmetom dane v rozpočtovej organizácii, príspevkovej organizácii a obci | VSonline
Príjmy, ktoré sú predmetom dane v rozpočtovej organizácii, príspevkovej organizácii a obci
9.5.2018, Ing. Michaela Vidová, Zdroj: Verlag Dashöfer
Predmet dane z príjmov u právnickej osoby je v zákone č. 595/2003 Z. z. o dani z príjmov v znení neskorších predpisov (ďalej len „ZDP“) vymedzený v § 2 písm. b), podľa ktorého predmetom dane je príjem (výnos) z činnosti daňovníka a z nakladania s majetkom daňovníka okrem osobitne vymedzeného predmetu dane podľa § 12 ZDP. Ustanovenie § 12 ZDP vymedzuje predmet dane osobitne uvedených typov právnických osôb, ktoré vzhľadom na svoju činnosť majú odlišný spôsob zdanenia príjmov dosahovaných zo svojej činnosti. Rozpočtové organizácie, príspevkové organizácie a obce (ďalej len „ROPO“) sa na účely ZDP považujú za daňovníkov nezaložených alebo nezriadených na podnikanie a ako súčasť týchto daňovníkov patria práve do skupiny daňovníkov, ktorí majú v § 12 ods. 2 explicitne vymedzený predmet dane. Vymedzenie predmetu dane ROPO vychádza zo špecifického poslania a úloh, ktoré títo daňovníci vykonávajú. Ich základnou úlohou je predovšetkým vykonávanie neziskovej činnosti, ktorá má verejno-prospešný účel. Okrem hlavnej činnosti títo daňovníci môžu, ak im to osobitný predpis dovolí, resp. nezakazuje, vykonávať aj podnikateľskú činnosť, ktorej cieľom je financovanie hlavnej neziskovej činnosti.
Predmetom dane ROPO sú príjmy z činnosti, ktorými dosahujú zisk alebo ktorými sa dá zisk dosiahnuť. Pod pojmom činnosti, ktorými daňovníci dosahujú zisk alebo ktorými sa dá zisk dosiahnuť je možné chápať akékoľvek činnosti, ktorých výsledkom je alebo môže byť dosiahnutie zisku. Okrem takto všeobecne definovaných príjmov ZDP jednoznačne vymedzuje, ktoré druhy príjmov sú vždy predmetom dane u ROPO. Medzi takéto príjmy patria príjmy:
z prenájmu majetku,
z predaja majetku,
z ktorých sa daň vyberá zrážkou v súlade s § 43 ZDP a
dosahované na základe zmluvy o sponzorstve.
Vo všeobecnosti však platí, že príjmy, ktoré sú predmetom dane daňovníka nemusia byť zároveň aj zdaniteľnými príjmami a to z dôvodu vymedzenia oslobodenia určitých druhov príjmov podľa § 13 ZDP.
Stredná odborná škola – príspevková organizácia bola zriadená za účelom výchovy a vzdelávania stredoškolákov. Škola poskytuje aj štúdium externým študentom, za ktoré vyberá príspevok na štúdium. Je príspevok na štúdium predmetom dane z príjmov?
Podľa § 12 ods. 2 ZDP predmetom dane ROPO ako daňovníka, ktorý nie je založený alebo zriadený na podnikanie, sú príjmy z činností, ktorými dosahuje zisk alebo ktorými sa dá zisk dosiahnuť. Keďže poskytovanie vzdelávania za úplatu je možné považovať za činnosť, ktorou sa dosahuje zisk alebo ktorou je možné dosiahnuť zisk, sú príjmy získané školou za externé vzdelávanie predmetom dane. Pri následnom určení zdaniteľnosti alebo oslobodenia príjmu je potrebné vychádzať z hlavnej činnosti, ktorá je vymedzená v stanovách školy schválených jej zriaďovateľom a zo skutočnosti, či činnosti je možné vykonávať iba na základe živnostenského opatrenia.

References: § 2
 § 12
 § 12
 § 12
 § 43
 § 13
 § 12